CELEX: 32020R0750
Language: fi
Date: 2020-06-05 00:00:00
Title: Komission täytäntöönpanoasetus (EU) 2020/750, annettu 5 päivänä kesäkuuta 2020, menettelystä, jolla pidennetään täytäntöönpanoasetuksessa (EU) 2015/2447 säädettyä rekisteröidyn viejän järjestelmän soveltamista koskevaa siirtymäkautta eräissä yleisen tullietuusjärjestelmän edunsaajamaissa

8.6.2020   
               
               
                  FI
               
               
                  Euroopan unionin virallinen lehti
               
               
                  L 178/21
               
            
         KOMISSION TÄYTÄNTÖÖNPANOASETUS (EU) 2020/750,
         annettu 5 päivänä kesäkuuta 2020,
         menettelystä, jolla pidennetään täytäntöönpanoasetuksessa (EU) 2015/2447 säädettyä rekisteröidyn viejän järjestelmän soveltamista koskevaa siirtymäkautta eräissä yleisen tullietuusjärjestelmän edunsaajamaissa
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 66 artiklan a alakohdan,
         sekä katsoo seuraavaa:
         
                     (1)
                  
                  
                     Komission täytäntöönpanoasetuksessa (EU) 2015/2447 (2) vahvistetaan asetuksen (EU) N:o 952/2013 64 artiklan 1 kohdassa tarkoitetut menettelysäännöt, joilla helpotetaan tavaroiden etuuskohteluun oikeuttavan alkuperän määrittämistä unionissa, mukaan lukien alkuperää koskevat menettelysäännöt unionin yleistä tullietuusjärjestelmää (GSP) varten.
                  
               
                     (2)
                  
                  
                     Täytäntöönpanoasetuksen (EU) 2015/2447 79 artiklan 4 kohdassa säädetään, että kaikkien GSP-järjestelmän edunsaajamaiden on alettava soveltaa rekisteröidyn viejän järjestelmää, jäljempänä ’REX-järjestelmä’, GSP-järjestelmän mukaisen etuuskohteluun oikeuttavan alkuperäaseman todistamisessa viimeistään 30 päivästä kesäkuuta 2020. Kyseisen päivämäärän jälkeen näiden maiden toimivaltaiset viranomaiset eivät voi enää antaa A-alkuperätodistuksia.
                  
               
                     (3)
                  
                  
                     Hillitäkseen covid-19-epidemiaa, jonka Maailman terveysjärjestö julisti pandemiaksi 11 päivänä maaliskuuta 2020, jäsenvaltiot ovat ottaneet käyttöön ennennäkemättömiä toimenpiteitä, erityisesti liikkumisrajoituksia ja lähikontaktien välttämiseen liittyviä toimenpiteitä. Nämä toimenpiteet ovat vaikuttaneet myös GSP-edunsaajamaiden yritysten ja julkishallinnon henkilöstöön, joka on mukana GSP-alkuperämenettelyjen hallinnoinnissa sekä REX-järjestelmän perustamisessa ja käyttämisessä, mikä on puolestaan vaikuttanut haitallisesti tavanomaisiin työskentelytapoihin, tuotantoon ja kauppaan.
                  
               
                     (4)
                  
                  
                     Komissio ja unionin ulkoasioiden ja turvallisuuspolitiikan korkea edustaja ovat kauppakumppaneihin kohdistuvat vaikutukset huomioon ottaen esittäneet EU:n maailmanlaajuisia koronavirustoimia käsittelevässä yhteisessä tiedonannossa (3) suunnitelmat tehokkaiksi ja kohdennetuiksi toimiksi, joilla tuetaan kumppanimaita covid-19-pandemian torjunnassa.
                  
               
                     (5)
                  
                  
                     Covid-19-pandemian vuoksi eräillä GSP-järjestelmän edunsaajamailla on suuria vaikeuksia noudattaa REX-järjestelmän soveltamisen aloittamiselle asetettua määräaikaa, joka on 30. kesäkuuta 2020. Siirtymäkautta olisi pidennettävä niiden edunsaajamaiden osalta, joissa REX-järjestelmän käyttöönotto tai käyttö ei ole pandemian vuoksi onnistunut.
                  
               
                     (6)
                  
                  
                     Koska siirtymäkauden pidentäminen olisi poikkeuksellinen toimenpide, jolla poikettaisiin täytäntöönpanoasetuksessa (EU) 2015/2447 säädetystä siirtymäkauden enimmäiskestosta, edunsaajamaan olisi täydennettävä siirtymäkauden pidentämistarvetta koskevaa ilmoitustaan asianmukaisilla perusteluilla sekä työsuunnitelmalla, jossa esitetään yksityiskohtaisesti, kuinka se aikoo alkaa soveltaa REX-järjestelmää täysimääräisesti suunnitellun pidennetyn siirtymäkauden loppuun mennessä. Tästä syystä myös REX-järjestelmän soveltamista koskevan siirtymäkauden pidennysajan olisi oltava rajallinen.
                  
               
                     (7)
                  
                  
                     Olisi säädettävä raportointijärjestelystä sen varmistamiseksi, että ne edunsaajamaat, joiden osalta siirtymäkautta on pidennetty, jatkavat REX-järjestelmän soveltamisen valmistelua, jotta se saadaan valmiiksi uuteen määräaikaan mennessä.
                  
               
                     (8)
                  
                  
                     Ottaen huomioon tiettyjen edunsaajamaiden covid-19-pandemiasta johtuvat vaikeudet velvoitteidensa täyttämisessä tämän asetuksen olisi tultava voimaan kiireellisesti.
                  
               
                     (9)
                  
                  
                     Tässä asetuksessa säädetyt toimenpiteet ovat tullikoodeksikomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            
               (1)   Poiketen siitä, mitä täytäntöönpanoasetuksen (EU) 2015/2447 79 artiklan 4 kohdassa säädetään, yleisen tullietuusjärjestelmän edunsaajamaa, jolla covid-19-pandemian vuoksi on vaikeuksia täyttää kyseisen täytäntöönpanoasetuksen 70 ja 72 artiklassa säädetyt velvoitteet tai saattaa päätökseen viejiensä rekisteröintiprosessi 30 päivään kesäkuuta 2020 mennessä, voi ilmoittaa tarvitsevansa REX-järjestelmän soveltamista koskevan siirtymäkauden pidentämistä.
            
            
               (2)   Edellä 1 kohdassa tarkoitettu kirjallinen ilmoitus on tehtävä komissiolle viimeistään 15 päivänä heinäkuuta 2020. Ilmoituksessa on annettava selvitys siitä, miksi siirtymäkauden pidentäminen on covid-19-pandemian vuoksi tarpeen. Ilmoitukseen on liitettävä työsuunnitelma, jossa on yksityiskohtaiset tiedot siitä, miten ilmoituksen tehnyt maa aikoo alkaa soveltaa REX-järjestelmää täysimääräisesti 31 päivään joulukuuta 2020 mennessä.
            
            
               (3)   Jos 1 kohdan mukaisesti tehdyssä ilmoituksessa ei ole puutteita, REX-järjestelmän soveltamista koskevaa siirtymäaikaa pidennetään kyseisen edunsaajamaan osalta 31 päivään joulukuuta 2020.
            
            
               (4)   Komissio julkaisee verkkosivustollaan luettelon edunsaajamaista, joiden osalta siirtymäkautta on pidennetty.
            
            
               (5)   Edunsaajamaan, jonka osalta siirtymäkautta on pidennetty 1–4 kohdan mukaisesti, toimivaltaisten viranomaisten on jatkettava 31 päivään joulukuuta 2020 saakka A-alkuperätodistusten antamista niiden viejien pyynnöstä, joita ei todistuksen pyytämishetkellä ole vielä rekisteröity.
            
         
         
            2 artikla
            Kunkin edunsaajamaan, jonka osalta siirtymäkautta on jatkettu 1 artiklan mukaisesti, on toimitettava komissiolle viimeistään 30 päivänä syyskuuta 2020 raportti, jossa kuvataan yksityiskohtaisesti 1 artiklan 2 kohdassa tarkoitetun työsuunnitelman toteuttamisessa tapahtunut edistys ja kerrotaan seikkaperäisesti mahdollisista korjaavista toimenpiteistä, joita REX-järjestelmän soveltamisen aloittaminen määräaikaan 31 päivään joulukuuta 2020 mennessä edellyttää.
         
         
            3 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 5 päivänä kesäkuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 269, 10.10.2013, s. 1.
         
            (2)  Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558).
         
            (3)  JOIN(2020) 11 final, Yhteinen tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle – EU:n maailmanlaajuiset koronavirustoimet.